Et højhus ved Toldbodgade lige ved brolandingen i Aalborg vil skygge for byens nye havnebad. Derfor er det sandsynligt, at planerne opgives.

Et højhus lige ved broen vil skygge for havnebadet en stor del af eftermiddagen. Det viser en model, som embedsmændene i teknisk forvaltning har fået lavet. Og det er problematisk og uheldigt, skriver embedsmændene til Teknisk Udvalg. Udvalget skal på torsdag diskutere, om det betyder, at området skal udgå fra den højhusplan, der netop har været i offentlig høring.